使君有詩復次韻
作者：陳造
朝代：宋

paragraphs: 詩播樂職聞子淵，貴耳底用泥古先。
吾宗使君當世賢，援今輩古敢間然。
祖武孫謀有源水，功名濟美方未已。
即今朝野屬望深，簡齋仙人真不死。
詩律欲並元劉驅，郡政坐使豚魚孚。
編輯妙製紀殊績，瘖不措手吾非夫。
壯歲毫端有神物，才與年衰此心屈。
伸紙索句頗强顔，漫把清明譽天日。